Umhverfisráðuneytið veitir árlegar viðurkenningar til fyrirtækja sem staðið hafa vel að umhverfismálum í rekstri sínum . Ráðuneytið veitti umhverfisviðurkenningu fyrst árið 1995 og er hún því tíu ára í ár . Umhverfisviðurkenning ráðuneytisins er kölluð Kuðungurinn og hana hlýtur eitt fyrirtæki , sem þykir hafa skarað fram úr . Að þessu sinni var þremur öðrum fyrirtækjum , sem einnig þóttu komu vel til greina , veitt sérstök umhverfisviðurkenning . Ráðherra skipaði í febrúar síðast liðinn nefnd til að aðstoða við valið og í henni sátu Margrét Sanders formaður , tilnefnd af umhverfisráðuneytinu , Pétur Reimarsson , tilnefndur af Samtökum atvinnulífsins , og Sigurður Hafliðason , tilnefndur af Alþýðusambandi Íslands . Samkvæmt tillögu nefndarinnar kom umhverfisviðurkenning umhverfisráðuneytisins að þessu sinni , Kuðungurinn 2004 , í hlut Orkuveitu Reykjavíkur . Að tillögu nefndarinnar hlutu fyrirtækin Hjá GuðjónÓ , Málning og Prentsmiðjan Oddi einnig umhverfisviðurkenningar frá ráðuneytinu . Hannað hefur verið sérstakt merki fyrir það fyrirtæki sem hlýtur Kuðunginn og hefur fyrirtækið rétt til að nota merkið í eitt ár . Kristín Þorkelsdóttir , grafískur hönnuður , hannaði merkið . Kristín velur einnig nýjan leirlistamann árlega til þess að sérhanna leirkuðung sem sá sem hlýtur Kuðunginn fær til eignar . Kristín Sigfríð Garðarsdóttir hannaði verðlaunagripinn í ár . Með viðurkenningum sínum vill ráðuneytið vekja athygli á þeim fyrirtækjum sem skara fram úr á sviði umhverfismála og hvetja þau og önnur til þess að halda áfram að samþætta hugmyndir um sjálfbæra þróun og umhverfismál inn í rekstur sinn , ímynd og menningu . Fyrirtæki sem áður hafa hlotið umhverfisviðurkenningu umhverfisráðuneytisins , Kuðunginn , eru Hópbílar hf. ( 2003 ) , Árvakur hf. ( 2002 ) , Íslenska álfélagið hf ( 2000 ) , Borgarplast hf. ( 1999 ) , Fiskverksmiðja Haraldar Böðvarssonar á Akranesi ( 1998 ) , Olíufélagið hf. ( 1997 ) , Fiskverkun KEA í Hrísey ( 1996 ) , Prentsmiðja Morgunblaðsins ( 1995 ) , Gámaþjónustan hf. ( 1994 ) , Umbúðamiðstöðin hf. ( 1994 ) og Kjötverksmiðjan Goði hf. ( 1994 ) . Um fyrirtækin fjögur sem hlutu umhverfisviðurkenningar : Hjá GuðjónÓ ehf . GuðjónÓ - vistvæn prentsmiðja hefur lagt ríka áherslu á umhverfismál í prentiðnaði undanfarinn áratug . Fyrirtækið hefur nú fimm ára reynslu af að nota umhverfiskerfið Svaninn með góðum árangri . Prentsmiðjan prentar stóran hluta af framleiðslu sinni á umhverfisvænan pappír og hefur stórbætt aðstöðu starfsmanna sinna , einnig minnkað verulega álag á umhverfið með nákvæmri sorpflokkun . Slagorð fyrirtækisins er „ göngum hreint til verks " . Allt frá stofnun Málningar hf. árið 1953 hefur fyrirtækið lagt áherslu á vatnsþynnta málningu . Það var því í anda Málningar , að ganga skrefið til fulls og setja á markað vörur , sem innihalda engin skaðleg efnasambönd eins og leysiefni , ammoníak eða formaldehyð . Þessar vörur auðkennir Málning með 0% merki . Fyrirtækið leggur metnað sinn í að umhverfismálum sé gert jafn hátt undir höfði og öðrum rekstrarþáttum . Má í því sambandi nefna , að Málning stundar eftir fremsta megni vistvæna vöruþróun ( ECO design ) , fékk fyrst íslenskra málningarframleiðenda starfsleyfi þegar flutt var í nýbyggingu á Dalvegi 18 í Kópavogi og skilar grænu bókhaldi . Orkuveitan er veitufyrirtæki sem framleiðir , dreifir og selur , í heildsölu og smásölu , rafmagn , kalt vatn til neyslu og brunavarna , heitt vatn til húshitunar og snjóbræðslu og sjó til nota í laugum , dýrakerjum o.fl . Fyrirtækið hannar og selur götulýsingu og selur varaafl til fyrirtækja . Einnig rekur fyrirtækið ljósleiðarakerfi til gagnadreifingar . Orkuveita Reykjavíkur er með vottað gæðakerfi skv. ISO 9001 staðlinum , einnig hefur fyrirtækið lokið við að innleiða umhverfisstjórnunarstaðalinn ISO 14001 í alla starfsemi og starfsstöðvar og verður það kerfi tekið út í haust . Eitt höfuðmarkmið Orkuveitunnar er að vinna orku á vistvænan og hagkvæman hátt og vera í fararbroddi í umhverfismálum . Prentsmiðjan Oddi flokkar nánast allan pappír og flytur úr landi til endurvinnslu . Fyrirtækið gerir þá kröfu til birgja að þeir standi framarlega í umhverfismálum . Filmuframköllun hefur nær alveg lagst af og með því notkun framköllunarefna . Notaðir eru umhverfisvænir prentlitir . Allur úrgangur er flokkaður og í dag falla einungis 3 - 5% úrgangs utan flokkunar . Nú stendur yfir innleiðing á 1. þrepi í átt að ISO 14001 vottun .